Folketing
2010-02-02

Samtidig er spekulation jo med til at glatte kursbevægelser ud. Vi har brug for, at nogle prøver at kigge fremad. Hvis f.eks. aktiekurserne kun ændrede sig, når der kom nye regnskaber, ville de kursbevægelser blive store og bratte. For det tredje er det at vende tingene på hovedet, hvis man tror, at et pres på et lands valuta fører til realøkonomiske problemer. De lande, som typisk oplever ustabile valutakurser, er også lande, der er præget af generel økonomisk ustabilitet. I de tilfælde er det naturligt, at markedet trækker kapital ud af et land, og det medfører så typisk et kursfald. Valutakurstilpasningen fremskynder dermed en hurtigere økonomisk tilpasning og en bedre økonomisk politik end uden en tilpasning via valutamarkedet. Lad mig bare pege på, at den danske krone ikke har været udsat for såkaldte spekulative angreb under finanskrisen. Vi har grundlæggende en stærk og sund økonomi, og at bekæmpe valutaspekulation, er altså at bekæmpe symptomet i stedet for at bekæmpe sygdommen. For det fjerde vil en transaktionsskat jo ikke forhindre, at der kommer pres på en valuta.